**Parfum de ghiocei**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parfum dulce și miros de verde…

Pădurea albă soarelui îi râde,

Cu mantie de vânt alerg călduț

Spre ghiocelul alb și mai micuț!

Îngenunchez și îmi cobor cuvânt,

Să intre încântarea în pământ

Ca ghiocelului sfios și mic

Să-i dea dulceața mierii pic cu pic.

Cu capul aplecat mă rog în gând

Ca și copacii-n muguri, fremătând,

Să se înfioare în pastel de flori,

Să își dezgroape-a verdelui comori.

Cu ochii fermecați sărut splendoarea,

Pun aripi amintirilor, culoarea

Care îmbracă-n valuri azurii

Cerul voios…râde în cochilii!

În zbor bezmetic gâzele-amorțite,

Sub voal de viață, mici și ispitite

De raze ce le dau nectarul viu

Se-nalță... se desprind din pământiu.

Adio iarnă, bine c-ai plecat!

Acum trăiesc așa cum am visat:

Toți ghioceii albi și parfumați

Sunt cu recunoștință-îmbrățișați!